Egyelőre nem sikerült elfogadható képet készíteni a befőttről, de biztosan mindenki el tudja képzelni.
A világ legegyszerűbb befőttje, elrontani nagyon nehéz, bár nem lehetetlen :).
A leve felér a legfinomabb likőrökkel, maga a rumos meggy pedig mint tudjuk, rumos is, meggy is ....
A receptet F. Nagy Angéla A család szakácskönyve könyvében olvastam és készítem már hosszú évek óta.
Kicsi (3 dl) befőttes üvegeket teletöltünk megmosott, leszárazott meggyszemekkel. Nem kell kimagozni a meggyet! Üvegenként rászórunk 10 dkg kristálycukrot, leöntjük 1/2 dl rummal, rácsavarjuk a tetejét és kész. Mehet a kamrába. Pár hét alatt levet ereszt és már lehet is használni.
Címkék: befőzés, desszertek, egyszerű és gyors | megjegyzés (5)
A torta receptjét egy kedves szomszédomtól kaptam, akit igen meglepő módon Katinak hívnak és négy szép gyereke között van ikerpár is.
Ez egy olyan túrótorta, aminek csak tölteléke van, tésztája nincs :). Ami igazán különleges benne az nem látszik, a receptből majd kiderül, hogy mire gondolok.
1 Bourbon vaniliás cukor vagy kevés vaniliakivonat
a formához 1-1 teáskanál cukor, zsemlemorzsa, fahéj
A sütőt előmelegítem 180 C fokra, légkeverésest elég 160 C-ra. A túrót jól elkeverem a tejföllel, hozzákeverem a 2 tojás sárgáját, cukrot, lisztet, búzadarát. A végén hozzákeverem a kemény habbá vert fehérjét.
Összekeverem a zsemlemorzsát, fahéjat, cukrot és beleszórom egy vajjal kikent tortaforma aljára. Mintha szitálnék, eloszlatom egyenletesen a forma alján. Ettől a keveréktől nagyon finom lesz a torta alja is - csak nem látszik.
Beleöntöm a túrós masszát a formába és beteszem a sütőbe. Nekem most csak nagy, 28 cm átmérőjű formám volt, ebben elég lapos lesz a torta és kevesebb ideig is kell sütni. Persze megint elfelejtettem megnézni, hogy mennyi ideig sütöttem - kb. 20-25 perc lehetett, kisebb formában biztosan kell neki 40 perc. Akkor van kész, ha a teteje szép aranybarna és a beleszúrt tű, pálcika szárazon húzható ki belőle.
Én eddig a pontig szoktam leggyakrabban elkészíteni ezt a tortát.
Az eredeti recept még folytatódik, leírom, hátha valaki így szeretné megcsinálni.
A kihűlt torta tetejét kirakjuk rumba, tejbe mártott babapiskótával és leöntjük vaniliapudinggal. Ha a puding megdermedt, kirakjuk valamilyen piros gyümölccsel és gyümölcszselét öntünk rá.
Rumosmeggy-öntet
A tortához készült egy kis rumosmeggy-öntet, nagyon finom volt vele - de kiváló valamilyen gyümölcsöntettel, málnával, eperrel is. Éppen nem volt itthon semmi ilyen gyümölcs, rumosmeggy-befőttek viszont sorakoznak a polcon.
Ez az öntet torta nélkül is nagyon finom, amikor elkészült, valamelyik gyerek mindig a tál körül sündörgött és jártában-keltében megkóstolta egy kicsit. Hátha alul nem olyan az íze, mint a tetején :)
Vízgőz fölött megolvasztottam egy tábla 60 %-os keserűcsokoládét, hozzáöntöttem annyi rumosmeggy-befőtt levet (kb. 1-1.5 dl) , hogy elég folyékony legyen, majd belekevertem a leszűrt rumos meggyeket. Ha kihül, akkor megdermed és lehet csokiként enni :)
A torta nagyon finom magában is, nem túl édes, a tejföltől pikánsan savanykás.
Címkék: desszertek, egyszerű, sütemények | megjegyzés (7)
Tanulva a nagy perec-hadművelet tapasztalataiból, a már megszerzett hatalmas tudás birtokában kezdtem neki a 2. perec-kísérletnek. :)
A MESTER instrukcióitól kissé eltérve, változtattam a recepten és többféle verziót dolgoztam ki elméletben.
Két fő irányban ágazott el az elején a készítés menete:
főzöm a pereceket, de nem teszem hideg vízbe
főzöm és hideg vízbe teszem őket
Mindkét változatban megkenem sütés előtt a pereceket tojással, így rövidebb sütési idő fog eredményezni gusztusos barna színt.
Most már merész voltam és fél kiló liszttel kezdtem neki a 2. kísérletnek. Elöljáróban annyit elárulok, hogy hatalmas sikerrel zárult a 2. forduló.
A lisztet összekevertem a sóval, belemorzsoltam az élesztőt, hozzáöntöttem a meleg (nem forró) vizet és szép simává dagasztottam. Lefedtem és 1 óra alatt duplájára kelesztettem.
4 részre osztottam a tésztát, hogy könnyebb legyen vele bánni. Az egyes darabokat kinyújtottam kb. fél cm vastag téglalappá, a rövidebb oldala 10-12 cm széles legyen. Felvágtam 10-12 cm hosszú és 1.5 cm széles csíkokká. Azért csináltam most így, mert ezzel a módszerrel könnyebb viszonylag egyenletes hurkává gömbölyíteni őket. Alaposan összenyomtam a két végét a hurkáknak, hogy szép karikákat kapjak.
Vizet forraltam egy nagy fazékban és kis adagokban beletettem a karikákat. Most csak annyi ideig hagytam benne őket, hogy kicsit megdagadjanak, ez max. fél perc.
A perecek felét lecsepegtettem és egyből a sütőpapírral borított tepsibe tettem. A másik fele ment a hideg vízbe és utána a tepsire.
Megkentem a tetejüket tojással, némelyiket megsóztam és 210 C fokra előmelegített sütőben légkeveréssel megsütöttem őket. (légkeverés nélkül 220-230 Cfok).
Kb. 15 perc alatt megsülnek, ha 20 percig sütöttem őket, akkor már nagyon ropogósak lettek.
Azt figyeltük meg, hogy azok a perecek, amiket nem tettünk hideg vízbe, kevésbé lettek ropogósak, mint a hideg vizesek.
A végén még készült pár darab olyan perec, amire sós kencét kentem (Citromfű útmutatása alapján 1 tk. só, 1 tk liszt, 1-2 tk víz keveréke). Azt tapasztaltuk, hogy a sós kencével megkent perecek hamarabb elveszítették ropogósságukat, ezért azokat frissen, gyorsan kell megenni. Jelentkező lesz rá bőven :)
Nálunk megoszlott a vélemény, hogy melyik változat a finomabb. Van akinek a ropogósabb, van akinek a foszlósabb tetszett, de abban mindenki egyetértett, hogy nagyon finom lett.
Címkék: kenyérfélék | megjegyzés (11)
Nagyon gyorsan elkészíthető tésztaétel, mialatt felforr a víz és megfő a tészta, a mártás is elkészül . A receptet Stahl Juditnál olvastam, de nem emlékszem rá, hogy pontosan hol.
1/2 - 2/3 csomag tészta, én fusillit használtam
1 doboz paradicsomkonzerv - hámozott, egész paradicsom, nem sűrítmény
10-15 dkg fekete olajbogyó
Felteszem forrni egy nagy fazékban a vizet a tésztához. Mivel kevés ideig fő a mártás, érdemes a hagymát, fokhagymát nagyon apróra vágni - ehhez a legjobb egy késes aprító.
Egy nagy serpenyőben (amiben majd elfér minden) olivaolajon megpárolom a nagyon finomra vágott hagymát, fokhagymát. Nem kell megbarnítani, csak puhítani. Ha elég puhának ítélem, hozzáöntöm a paradicsomot, a nagy darabokat szétnyomkodom fakanállal. Sózom, borsozom, összeforralom. Hozzáteszem a szintén apróra vágott olajbogyót, ezzel egy-két percig forralom és kész is a mártás. Közben már biztosan felforrt a víz, megfőzöm benne a tésztát. A fusilli azért jó ehhez az ételhez, mert sok kis redője van, amihez jól hozzá tud tapadni a mártás.
A kifőtt tésztát leszűröm, alaposan összekeverem a mártással, majd apránként hozzáadom a finomra reszelt füstölt sajtot, azzal is jól összekeverem.
Címkék: egyszerű és gyors, tészták, vega | megjegyzés (3)
Íme a bizonyíték, hogy mi minden rejtőzhet egy doboz egyszerű tésztában.
Az alkotások a BME Építész alkotóhetére készültek, a kiállítás április 24-ig megnézhető a K épület 1. emeletén. (Műegyetem rkp. 3.)
Ez az étel hirtelen felindulásból született az otthon található készletből. Az eredmény egy nagyon finom és könnyű étel lett. Lehet persze gazdagítani sokféle dologgal, ami a hűtőben, kamrában éppen fellelhető pl. sonka, medvehagyma, tejszin, krémsajt, aszalt paradicsom, ...
A névadás a lányom érdeme :).
Hozzávalól 3 személyre:
10-15 dkg vörös cheddar sajt (más is jó persze)
Egy nagy fazékban vizet forralok, ha felforrt, sót, szódabikarbónát teszek bele. A megtisztított, alaposan megmosott spenótot beledobom 1 percre a felforrt vízbe. Ezután a leveleket átteszem egy tál hideg vízbe, majd leszűröm és jól lecsepegtetem, kinyomkodom a leveleket.
A túrót összenyomkodom villával, hozzákeverem a tejfölt, a durvára reszelt sajtot, a durvára vágott spenótot. Fűszerezem, majd 3 kivajazott sütőtálkákba szétosztom. A spenótos massza közepébe egy kis mélyedést nyomok, óvatosan 1-1 tojást ütök bele és 200 C fokra előmelegített sütőben megsütöm. Akkor van kész, ha a tetején a tojás megsül, ez kb. 15-20 perc.
Címkék: egyszerű és gyors, vega, zöldségek | megjegyzés (6)
Címkék: desszertek, egyszerű és gyors | megjegyzés (7)
Címkék: kenyérfélék | megjegyzés (15)
Címkék: egyszerű, gyors, kenyérfélék, VKF | megjegyzés (21)
Címkék: húsok, köretek, zöldségek | megjegyzés (4)
Tavaly beszereztünk egy fagylaltgépet, nem kis szerepe volt ebben a gasztroblogokon olvasott lelkes beszámolóknak a házi készítésű fagylaltokról.
Ez a fagylalt saját fejlesztés eredménye, könnyű, frissítő, nincs benne sok tejszin, tehát nem hízlaló (annyira), viszont nagyon finom.
(Lelkiismeretfurdalásunk legfeljebb a cukor miatt lehet.)
1 ek vaniliás porcukor
Felforralom a vizet 2 ek cukorral, hagyom, hogy felolvadjon benne, 1 percig kevergetve forralom, majd lehűtöm. A joghurtot habverővel összekeverem, hozzáadom a citrom lereszelt héját, fél citrom levét, a tejszint, a kihült cukorszirupot és a vaniliás porcukrot. Összekeverem és jól lehűtöm a hűtőszekrényben, bár ha mindent a hűtőből vettünk elő, akkor erre nincs is szükség.
Beleöntöm a fagylaltgépbe és 20 perc múlva már ehetjük is.
Közben megcsinálhatjuk az ostyát is.
15 gr simaliszt
A tojásfehérjét verjük fel habbá, majd adjuk hozzá a cukrot, azzal verjük tovább. Keverjük hozzá a lisztet, olvasztott vajat, vaniliakivonatot és alaposan verjük fel a tésztát.
Egy tepsit vajazzunk ki, béleljük ki sütőpapírral. A keverékből kenjünk késsel 10 cm hosszú, 4 cm széles ellipszis formákat egyenletes vastagságban (2-3 mm) a sütőpapírra. 200 C fokra előmelegített sütőben süssük 4-5 percig. Nagyon gyorsan sül, figyelni kell rá. Hagyjuk pár percig hülni, utána késsel óvatosan válasszuk le az ostyákat a papírról.
Címkék: desszertek, egyszerű, fagylalt | megjegyzés (14)
Címkék: kenyérfélék | megjegyzés (10)
Címkék: gabona, vega, zöldségek | megjegyzés (2)
Ezt muszáj volt feltennem :).
A macskánk neve Cimpa, lassan 13 éves, kedvenc tartózkodási helye a bevásárlókosaram és a mosógép forgódobja. Szóval igazi ház(tartás)i macska.
Gyors kevert sütemény, a narancshéj és a sok kakaó különösen finommá teszi.
A sütőt melegítsük elő 170 C fokra (légkeverésesnél 160 -ra).
1. A puha vajat nyomkodjuk szét fakanállal, majd keverjük hozzá a cukrot.
2. Válaszuk szét a tojásokat, a tojássárgákat egyenként keverjük a cukros vajhoz.
3. A lisztet (amibe belekevertük a sütőport) adjuk hozzá a tojásos keverékhez, közben a tejet is öntsük hozzá. Az eredeti receptben nincs tej, de én annyira sűrűnek találtam a tésztát, hogy öntöttem hozzá egy keveset.
4. Egy csipet sóval verjünk kemény habot a tojásfehérjékből és keverjük a tésztához. Először kb. az egyharmadát erőteljesen keverjük a tésztához, ettől kicsit folyósabb lesz, ezután a maradék habot már könnyebben tudjuk óvatosan belekeverni.
5. A tészta felét tegyük át egy másik tálba. Az egyik feléhez keverjünk 3 ek kakaót, a másikhoz 1 jól megmosott narancs lereszelt héját.
6. Vajazzunk ki egy hosszú gyümölcskenyér formát és evőkanállal felváltva tegyük bele a kétféle tésztát. Villával kicsit össze is keverhetjük, hogy még márványosabb legyen a sütemény.
7. Kb. 50 - 60 perc alatt sül meg, tűpróbával ellenőrizzük, hogy átsült-e.
10 perc pihentetés után borítsuk ki egy rácsra és hűtsük ki - legalábbis próbáljuk meg, mert melegen csak vastag szeleteket lehet belőle vágni, úgy meg igen hamar elfogy. Saját tapasztalat :)
A receptet Elisa Vergne Le Grand Guide des Desserts című könyvében találtam.
Címkék: sütemények | megjegyzés (3)
Piláfot szerte a világban készítenek, ismerik Európában, a Közel- és Távol-Keleten, Közép- és Dél-Ázsiában, Kelet-Afrikában, Dél-Amerikában. Valamilyen gabonaféléből - legtöbbször rizsből készül, melyet zsiradékban átsütnek, hozzáadnak valamilyen folyadékot (vizet, alaplevet, zöldséglevest), zöldséget és/vagy húst, fűszereket, esetleg valamilyen gyümölcsöt és így főzik puhára.
Édesen is készülhet, találtam pl. az azerbajdzsáni turisztikai minisztérium honlapján egy ilyen receptet :) .
Ez a változat nagyon finom, az árpagyöngy picit roppanós marad benne, a fűszerezése keleties ízvilágot idéz.
1.5 csésze árpagyöngy
1 csésze burgul
2 csésze zöldségleves (vagy víz)
2.5 csésze víz
2 teáskanál (tk) római kömény
2-3 piros kaliforniai paprika
2 kicsi édeskömény vékonyra szeletelve
1. Egy nagyobb lábasban melegítsük meg az olivaolajat és pároljuk meg benne a vöröshagymát, fokhagymát, fűszereket (a római köményt én összetörtem mozsárban). Vigyázzunk, hogy ne égjen meg a hagyma.
2. Ha már puha, adjuk hozzá az árpagyöngyöt, 1 percig süssük át a hagymával és öntsük fel a folyadékkal. Ha csak vizet használunk, akkor most sózzuk meg. Fedjük le és kis lángon főzzük 20 percig.
3. Adjuk hozzá a bulgurt és fedő alatt főzzük további 10 percig.
4. Közben süssük meg a paprikákat sütőben vagy grillen (egészen feketére), ha kész, tegyük zacskóba pár percre, így könnyen le tudjuk húzni a héját. A sült paprika húsát vágjuk vékony szeletekre (a sült paprika levét is mentsük meg). Használhatunk kész sültpaprikát is, lehet nagyon finomakat kapni előre elkészítve.
5. Az édesköményt vajon süssük puhára, gyakran kevergetve (hamar elkészül, kb. 10 perc kell neki)
6. Keverjük a kész piláfhoz a paprikacsíkokat, édesköményt.
Nagyon finom! Tehetünk joghurtot is a tetejére.
Bulgur kapható bioboltokban, nagyobb élelmiszerüzletekben.
A recept a The Australian Women's Weekly magazin Vegie main meals kiadványából készült.
Télen-nyáron nagyon nagy kedvenc, egyszerűen megunhatatlan. Karácsonykor most már hagyományosan ez az édesség, amikor nálunk ebédel a nagycsalád. Friss, konzerv és fagyasztott gyümölcsből is finom, de friss gyümölcs mindenképpen kerüljön bele. A sült gyümölcs kicsit savanykás, mégis édes, karamelles íze és a mascarpone krém selymes lágysága nagyon jól kiegészíti egymást.
Rájöttem egy axiómára is az idők folyamán: akármennyi mascarpone krémet készítünk, mindig hamarabb elfogy, mint a gyümölcs.
Az eredeti receptet Jamie Oliver A pucér szakács (szörnyű fordítás) című filmjében láttam, abból alakult ki a mi változatunk.
mindenféle gyümölcs - most alma, körte, narancs, friss ananász és konzerv őszibarack került bele
vaniliás porcukor (saját készítésű)
valamilyen alkohol (rum, konyak, sherry, ...)
A gyümölcsöt nagyjából egyforma kockákra vágjuk, ne túl kicsire, ne túl nagyra, a lényeg az azonos méret.
Egy tepsibe vagy tűzálló tálba tesszük a gyümölcsöt, lehet keverve vagy fajtánként csoportosítva, esetleg szinek szerint. Akkora sütőedényt válasszunk, amiben vékony rétegben tudjuk szétteríteni a gyümölcsöt (kb. 3-4 cm vastagon).
Meglocsoljuk az alkohollal (mennyiség ízlés szerint, kb. 1/2 - 1 dl), megszórjuk 2-3 ek vaniliás porcukorral és előmelegített 200 C fokos sütőben megsütjük. Nagyjából 15 perc alatt megsül, akkor jó, ha már levet eresztett és picit elkezd barnulni a teteje.
A mascarpone krémhez összekeverjük a hozzávalókat és a forró, langyos vagy hideg gyümölccsel megesszük.
Címkék: desszertek, egyszerű, gyors | megjegyzés (3)
Címkék: zöldségek | megjegyzés (3)
Eredetileg leveles tésztából készül ez a pite, de nem kaptam hozzá normálisat. A zöldségek pedig tetszés szerint variálhatók, az eredeti recept fagyasztott zöldséget ír, de mint minden, ez is sokkal finomabb frissből. Az alapreceptet Lajos Marinál olvastam.
Én sem akartam kimaradni a medvehagyma-lázból :), ezért készült a pitéhez egy medvehagymás mártás (tejföl+joghurt+sok apróra vágott medvehagyma).
25 dkg túró, 25 dkg liszt, 25 dkg vaj, só
vagy 1 csomag kész leveles tészta
10 dkg kemény sajt (most gouda, cheddar, trappista)
A vajat morzsoljuk el a liszttel (előtte a liszthez keverjük a sót, kb. 1 tk), adjuk hozzá a villával szétnyomkodott túrót és gyúrjuk össze. Egyből fel lehet használni, de betehetjük a hűtőbe pihenni is. Érdemes háromszor hajtogatni, attól csak finomabb, levelesebb lesz.
A töltelékhez vajon pároljuk meg az apró kockára vágott répát és a vékony szeletekre vágott póréhagymát. Nem kell nagyon puhára, inkább maradjon kicsit keményebb. Sózzuk, borsozzuk picit. A karfiolt most megfőztem sós vízben, de azt is lehet párolni. A túrót keverjük össze a 2 tojással, tejszinnel, sóval, borssal. Keverjük hozzá az apró kockára vágott sajtot és a kihűlt zöldségeket.
A sütőt melegítsük elő 180 C fokra, egy kivehető aljú, kerek tortaformát (közepes méretű) vajazzunk ki. Nyújtsuk ki a tésztát akkorára, amivel kibélelhetjük a tortaformát úgy, hogy a visszahajló szélével a tetejét is be tudjuk fedni teljesen. Töltsük bele a túrókrémet, hajtsuk rá a tészta lelógó széleit, kenjük meg egy felvert tojással és kb. 30 perc alatt süssük meg. Nekem légkeveréses sütőben volt 30 perc, simában lehet 35-40 perc is.
Forrón nem jó szeletelni, melegen vagy langyosan együk, úgy a legfinomabb. Uzsonnára, ebédre is jól lehet csomagolni.
Címkék: zöldségek | megjegyzés (5)